Det finnes også mange skøyter som har tresåle med jernegg. Det er mange ulike typer. De fleste har jernpigger oppå tresålen som skosålen skulle gå ned i, og tau som er festet til tresålen og som ble brukt til å feste fottøyet til skøyten med. Trolig er disse laget rundt om i bygdene. Slike skøyter ble ikke bare brukt på islagte vann. Det er fortalt fra Nordfjord at tidlig på 1900-tallet var skøyter et framkomstmiddel for folk når veiene var glatte.